**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6974881331, 6974055854, 6972620039,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 19 Νοεμβρίου 2024**

**ΚΑΛΕΣΜΑ**

**«Με τις ταξικές δυνάμεις μαζί με όλους τους εργαζόμενους, μαζικά οι πυροσβέστες να συμμετέχουν στην απεργία στις 20 του Νοεμβρίου»**

Συναδέλφισσες, συνάδελφοι

Στη Γενική Πανελλαδική απεργία στις 20 Νοεμβρίου συμμετέχει ο δημόσιος και ο ιδιωτικός τομέας, εκατοντάδες συνδικαλιστικές οργανώσεις, ομοσπονδίες και σύλλογοι. **Με κύριο αίτημα η κυβέρνηση να πάρει επιτέλους ουσιαστικά μέτρα για την ακρίβεια που πνίγει τους εργαζομένους.**

Η αντιλαϊκή πολιτική συνεχίζεται με αμείωτο βαθμό, η συρρίκνωση των μισθών, η ακρίβεια αγγίζουν και τους εργαζόμενους στο Πυροσβεστικό Σώμα.

**Στενάζουμε και εμείς από τις συνέπειές της!!!**

 Είναι αδιαμφισβήτητο γεγονός, οι τεράστιες ελλείψεις σε προσωπικό, σε εξοπλισμό, σε μέσα και γενικά η υποχρηματοδότηση σε όλους τους τομείς του Π.Σ..

Μπροστά στην μεγάλη πανεργατική απεργία εμείς οι πυροσβέστες έχουμε κάθε συμφέρον και πρέπει να στηρίξουμε και να συμμετέχουμε στις απεργιακές συγκεντρώσεις και κινητοποιήσεις μαζικά με τις ταξικές δυνάμεις μαζί με τους άλλους εργαζόμενους.

**Έχουμε πολλά χρόνια απουσίας και αδράνειας σαν κλάδος, από τις μαχητικές και αγωνιστικές κινητοποιήσεις, λόγω των συμβιβασμένων συνδικαλιστικών μας οργάνων.**

**Τώρα είναι μια ευκαιρία να βρεθούμε στο πλευρό του μαζικού εργατικού - λαϊκού κινήματος!**

Στον κλάδο μας δεκάδες είναι τα θύματα από την έλλειψη μέτρων προστασίας και από την εντατικοποίηση της εργασίας, όπως και τόσοι άλλοι κλάδοι και **μακραίνει συνεχώς ο κατάλογος των θανατηφόρων εργατικών ατυχημάτων.**

Άλλη μια χρονιά πέρασε και παραμένουν επίκαιρα και αναγκαία αιτήματα όπως:

* Να δοθούν πραγματικές αυξήσεις στο βασικό μισθό ανάλογες με το ύψος των αναγκών μας.
* Να ενταχθεί όλο το προσωπικό του Π.Σ. στα Βαρέα – Ανθυγιεινά και Επικίνδυνα Επαγγέλματα και να παρθούν όλα τα απαραίτητα μέτρα προστασίας για τις εγγενείς δραστηριότητες του Π.Σ.
* Να παρθούν και να εφαρμοστούν ουσιαστικά μέτρα για την υγιεινή και ασφάλεια για μας τους πυροσβέστες κατά την εμπλοκή μας στα συμβάντα αλλά και για τους χώρους των υπηρεσιών μας κατά την παραμονή μας σε αυτές.
* Να καταργηθεί κάθε αντεργατική διάταξη που προωθεί ελαστικές σχέσεις εργασίας, απλήρωτες υπερωρίες, εξαντλητικά ωράρια με τη δικαιολογία των ολοένα και πιο συχνών εκτάκτων υπηρεσιακών αναγκών.
* Να πάψει το ξεσπίτωμα των υπαλλήλων μέσω των διατάξεων του αντιδραστικού κανονισμού μεταθέσεων, όπου τα ολέθρια αποτελέσματα του είναι να μετακινούνται όλο και περισσότεροι υπάλληλοι ανά την επικράτεια, χωρίς όμως αυτή η ανακύκλωση του υπάρχοντος ελλειμματικού προσωπικού να έχει κάποιο ουσιαστικό αποτέλεσμα στην θωράκιση της πυροπροστασίας της χώρας.

**Η Ενωτική Αγωνιστική Κίνηση Πυροσβεστών** **καλεί όλους τους συναδέλφους να μπουν και αυτοί μπροστά και να ενώσουν τη φωνή τους** **με τους υπόλοιπους εργαζόμενους** στον ιδιωτικό και το δημόσιο τομέα που επέλεξαν να σηκώσουν κεφάλι και να διεκδικήσουν την προστασία του εισοδήματος από την ακρίβεια, ουσιαστικές αυξήσεις μισθών και την ασφάλεια της υγείας και της ζωής στους εργασιακούς χώρους.

**Μόνο ενωμένοι με όσους έχουμε τα ίδια ταξικά συμφέροντα μπορούμε να διεκδικήσουμε αποτελεσματικά λύσεις στα χρόνια προβλήματά μας.**

**Όλοι στην ΑΠΕΡΓΙΑ στις 20 του Νοέμβρη!**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**